Document ID: 31982R2680

*****
ΚΑΝΟΝΙΣΜΟΣ (ΕΟΚ) αριθ. 2680/82 ΤΗΣ ΕΠΙΤΡΟΠΗΣ
της 6ης Οκτωβρίου 1982
περί τροποποιήσεως των κανονισμών (ΕΟΚ) αριθ. 685/69 και (ΕΟΚ) αριθ. 625/78 όσον αφορά την επιλογή του χώρου αποθηκεύσεως αποθεμάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 6 παράγραφος 7 και το άρθρο 7 παράγραφος 5,
Εκτιμώντας:
ότι, όσον αφορά το βούτυρο, ο κανονισμός (ΕΟΚ) αριθ. 985/68 του Συμβουλίου (3), όπως τροποποιήθηκε τελευταία από την πράξη προσχωρήσεως της Ελλάδας, και όσον αφορά το αποκορυφωμένο γάλα σε σκόνη, ο κανονισμός (ΕΟΚ) αριθ. 1014/68 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 1272/79 (5), καθόρισαν ότι ο οργανισμός παρεμβάσεως επιλέγει τον διαθέσιμο χώρο αποθηκεύσεως που βρίσκεται πλησιέστερα προς τον τόπο όπου έχει εναποτεθεί το προϊόν· ότι, σε ειδικές περιπτώσεις, μπορεί να επιλεγεί άλλος χώρος αποθηκεύσεως· ότι, όσον αφορά το βούτυρο, ο κανονισμός (ΕΟΚ) αριθ. 685/69 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 1442/82 (7), και όσον αφορά το αποκορυφωμένο γάλα σε σκόνη, ο κανονισμός (ΕΟΚ) αριθ. 625/78 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 2863/80 (9), δεν προβλέπουν ειδικές περιπτώσεις οι οποίες να μπορούν να δικαιολογήσουν την επιλογή τόπου αποθηκεύσεως που να μην είναι ο πλησιέστερος· ότι τα έξοδα αποθεματοποιήσεως είναι δυνατόν να αποτελέσουν σημαντικό στοιχείο κατά την επιλογή του χώρου αποθηκεύσεως καί, ως εκ τούτου, πρέπει να προβλέπεται αυτή η ειδική περίπτωση στους εν λόγω κανονισμούς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7 του κανονισμού (ΕΟΚ) αριθ. 685/69, προστίθεται η ακόλουθη παράγραφος:
«3. Στην περίπτωση που η επιλογή του πλησιέστερου ψυκτικού χώρου αποθηκεύσεως στον οποίο τοποθετείται το βούτυρο συνεπάγεται έξοδα αποθεματοποιήσεως που θεωρούνται υπερβολικά από τον οργανισμό παρεμβάσεως, ο οργανισμός αυτός μπορεί:
α) να επιλέξει άλλο χώρο αποθηκεύσεως, στα όρια της αποστάσεως που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 985/68·
β) πέρα από την απόσταση αυτή, να επιλέξει άλλο χώρο αποθηκεύσεως, όταν η επιλογή αυτή συνεπάγεται μικρότερη δαπάνη, λαμβανομένων υπόψη των σχετικών εξόδων αποθηκεύσεως και μεταφοράς. Στην τελευταία αυτή περίπτωση, ο οργανισμός ανακοινώνει αμελλητί την επιλογή του στην Επιτροπή.»
Άρθρο 2
Στο άρθρο 7 του κανονισμού (ΕΟΚ) αριθ. 625/78, προστίθεται η ακόλουθη παράγραφος:
«3. Στην περίπτωση που η επιλογή του πλησιέστερου χώρου αποθηκεύσεως στον οποίο τοποθετείται το αποκορυφωμένο γάλα σε σκόνη συνεπάγεται έξοδα αποθεματοποιήσεως που θεωρούνται υπερβολικά από τον οργανισμό περαμβάσεως, ο οργανισμός αυτός μπορεί:
α) να επιλέξει άλλο χώρο αποθηκεύσεως, στα όρια της αποστάσεως που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 1014/68·
β) πέρα από την απόσταση αυτή, να επιλέξει άλλο χώρο αποθηκεύσεως, όταν η επιλογή αυτή συνεπάγεται μικρότερη δαπάνη, λαμβανομένων υπόψη των σχετικών εξόδων αποθηκεύσεως και μεταφοράς. Στην τελευταία αυτή περίπτωση, ο οργανισμός ανακοινώνει αμελλητί την επιλογή του στην Επιτροπή.»
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 6 Οκτωβρίου 1982.

Labels: 3
4
17